मैया कक्राझार सहरनि साखाथि बालागावआव थाखाय सि आइ टिनि ब्रजेन्द्र कुमार ब्रह्म सावराय जथुम नब्लांआव बिटिसिनि सोलोंथाइ बिफाननि बान्जायनायाव खहा सुफुंथायजों मोन्नाय गुदि फरायसालि आरो गेजेर फरायसालिनि लोगो फोरोंगिरि, एलडिए आरो ब्रैथि थाखो मासिनि सा 100 फोरोंगिरि आरो फोरोंगिरि नङैफोरनो आरो थिसनलाइ रान्नानै होदों। बिटिसिनि सोलोंथाइ बिफाननि डाइरेक्टर जगदिश प्रसाद ब्रह्मनि मासि सामलायनायाव खुंफुंनाय खहा सुफुंथायाव मोन्नाय सा 100 फोरोंगिरि आरो फोरोंगिरि नङै बिजाथिफोरनो थिसनलाइ राननाय हाबाफारिआव गाहाय आलासि महरै बाहागो लायो आसामनि आबाद मन्थ्रि अतुल बराजों लोगोसे मन्थ्रि उर्खाव गोरा ब्रह्म, बिटिसिनि गाहाइ मावफुंगिर सोद्रोमा प्रमद बर’आ। बे हाबाफारियावनो बिटिसिनि मावफुंगिर सोद्रोमा अरुप कुमार दे, एमसिएलए माधब चन्द्र चेत्री, एम एल ए लरेन्स इसलारी, जयेन्त बसुमतारीआ बाहागो लायो।खौरांगिरिनि सिगाङाव बिटिसिनि गाहाइ मावफुंगिर सोद्रोमा प्रमद बर’आ बुङोदि जायफोरा दिनै खहा सुफुंथायाव फोरोंगिरि एबा फोरोंगिरि नङै मासियाव साख्रि मोनबाय बिथांमोनहा नखर दैदेन्नायाव मदत खालामगोन होन्ना रोखा बुंथियो आरो इयुनाव गोजोन फैगोन होन्ना फोरमायो।